Source: https://www.city24.ee/et/kinnisvarauudised/NEWS_4772/riigikohus-jattis-top-i-detailplaneeringu-jousse
Timestamp: 2020-02-20 15:19:31+00:00
Document Index: 233647

Matched Legal Cases: ['Riigikohus ', 'Riigikohus ', 'Riigikohus ', 'Kohus ', 'kohus ', 'Riigikohus ', 'Riigikohus ']

Riigikohus jättis TOP-i detailplaneeringu jõusse - Kinnisvarauudised - City24.Ee
Riigikohus jättis TOP-i detailplaneeringu jõusse
Riigikohus jättis neljapäeval rahuldamata MTÜ Pirita Selts kassatsioonkaebuse, millega selts soovis tühistada Tallinna linna detailplaneeringu kehtestamist Pirital Tallinna Olümpiapurjespordikeskuse (TOP) alal.
Tallinna linnavolikogu kehtestas 2013. aasta 21. märtsil Regati puiestee 1/3/5 kinnistu ja lähiala detailplaneeringu, millega kavandati Pirita linnaosas 42,48 hektari suurusele planeeritud maa-alale kolmkümmend kaks krunti ja määrati nende sihtotstarbed; kahekümne kaheksale krundile määrati ehitusõigus.
MTÜ Pirita Selts nimetatud planeeringu kehtestamise otsuse peale Tallinna halduskohtule kaebuse. Kohus tühistaski TOP-i planeeringi, kuid Tallinna ringkonnakohus rahuldas seejärel linna apellatsiooni ja planeering jäi jõusse.
Selts leidis oma kaebuses, et Pirita üldplaneeringu muutumine ei ole piisavalt põhjendatud, et detailplaneeringus ja selle kehtestamise otsuses ei ole planeeringulahendusi põhjendatud ega esitatud kaalutlusi, miks just selline lahendus on proportsionaalne selle piirkonna ja kogu linna tasakaalustatud ruumilise arengu tagamiseks.
"Planeerimismenetluses on oluliselt rikutud menetlusnorme, sealhulgas puuduvad analüüsile tuginevad ruumilise arengu eesmärgid ning nendele tuginevad planeeringulahenduste põhjendused," seisis kaebuses.
Seltsi hinnangul on lahendusega jäetud tasakaalustamata avalikud huvid ja väärtused ning erahuvid. Erahuvisid kahjustab detailplaneeringuala elanike privaatsuse tagamise võimatus, Pirita tee transpordikoormuse ja paikkonna mürakoormuse kasv.
Riigikohus leidis, et planeeringus tehtud muudatused ei ole käsitatavad planeeringu põhilahenduse muutmisena ei oma mahult, sisult ega ka mõjult. Kehtestatud planeeringus lubatakse muudatuste tulemusena ehitada kuni 100 protsendilise ärifunktsiooniga hooneid või loetakse krundi siht­otstarbeks 90 protsenti elamumaa ja minimaalselt 10 protsenti ärimaa. Kumbki lahendus ei ole vastuolus Pirita linnaosa üldplaneeringuga, märkis riigikohus.
Riigikohus rõhutas, et selles kohtuasjas on esitatud populaarkaebus. "Selline kaebus ei saa tugineda hüpoteetilistele väidetele konkreetsete isikute õiguste riive või rikkumise kohta, mida kaalutlemisel ei ole arvesse võetud. Planeeringuala arendamise põhisuunad on määratud juba üldplaneeringuga. Kehtestatud detailplaneering ei ole sellega vastuolus. Eeltoodust tulenevalt ei ole õige ka väide planeeringu ja selle kehtestamise otsuse ebapiisava põhjendamise kohta. Kassaator ei tugine üldiste ruumikujunduslike ja linnaehituslike vastuväidete esitamisel sellele, et tal puuduks piisav teave planeeringu eesmärkide ja planeeringulahenduste valiku kohta," märkis kohus.
Uus Maa: Veebruarikuine kinnisvaraturg üllatusi ei pakkunud